صابر ادبی مکتبی، خوصوصیله 1906-1916-جی ایللر آراسینداکی اون ایل مودتینده ان یوکسک مرحله‌سینی یاشاییردی. بو دؤورده ظاهیرن یازیچی‌لارین ایشی آسان ایدی، چونکی مؤوضو، هدف آیدین، ایستیقامت معلوم ایدی. لاکین بو ظاهیراً بئله گؤرونور. اصلینده صنعتکارین ایشی بو وضعیتده داها چتین اولور. بیر حالدا کی، عئینی مؤوضو بیر نئچه یازیچی طرفیندن و دفعه لرله ایشله‌نیر، او مؤوضونو تزه‌دن و یئنی بیر قلم صاحیبی‌نین ایشله‌مه‌سی موستثنا گوج، ایلهام و یئنی‌لیک حیسی طلب ائدیر. صابر کیمی نهنگ بیر صنعتکارین قارشیسینا چیخماق و اونون ایشله‌دیگی مؤوضولاری یازماق البته کی، علی نظمی اوچون آسان دئییلدی. علی نظمی ایسه قورخمادی. صابرله اولان مسلک بیرلیگی، اونون دا قلمینی صابر ایستیقامتینه اویغونلاشدیردی. علی نظمی‌نین جسارتی، قلمه آلدیغی مؤوضولارا سربست و موستقیل یاناشماسی، تصویرلرینده کیتابا یوخ، حیاتا اساسلانماسی اونون مووفقیتینه سبب اولدو.